De er en skare af vores mest ferme fysikere, geologer, kemikere, matematikere, statistikere og glaciologer. Og de bakser med klodens formentlig mest komplekse og vigtige regnestykke:

Hvordan er temperaturen ved udgangen af dette århundrede?

Hvert år får disse forskere, der er tilknyttet FN’s klimapanel (IPCC), mere data og computerkraft til deres klimamodeller. De justerer så forventningerne i deres rapporter. Tendensen er hidtil kun gået én vej.

De scenarier, som før var de mest ildevarslende og ekstreme, bliver i højere grad anset som mere sandsynlige.

De hidtidige rapporter har ikke overvurderet klimaforandringerne. De har undervurderet klimaforandringerne.